ΓΡΑΠΤΗ ΕΡΩΤΗΣΗ E-3751/97 υποβολή: Florus Wijsenbeek (ELDR) προς την Επιτροπή (21 Νοεμβρίου 1997)

Θέμα: Το αυστριακό σύστημα οικολογικών μορίων

Γνωρίζει η Επιτροπή ότι η θέσπιση του ηλεκτρονικού συστήματος οικολογικών μορίων στην Αυστρία δημιουργεί προβλήματα, τα οποία, πρόκειται τον επόμενο χρόνο να προκαλέσουν δυσχέρειες στους Ολλανδούς μεταφορείς, λόγω της έλλειψης οικολογικών σημάτων που έχουν «λήξει»;

Μπορεί να εξηγήσει η Επιτροπή με ποιόν τρόπο ενημερώνεται σχετικά με την εξέλιξη των πραγμάτων σε ό,τι αφορά το αυστριακό ηλεκτρονικό σύστημα οικολογικών μορίων;

Προτίθεται η Επιτροπή να λάβει μέτρα ούτως ώστε να περιορισθούν στο ελάχιστο, για τους Ολλανδούς μεταφορείς, οι επιπτώσεις του αυστριακού συστήματος, έχοντας υπόψη κυρίως το γεγονός ότι η ολλανδική οργάνωση μεταφορέων (NIWO) η οποία, στις Κάτω Χώρες, χορηγεί τις άδειες, αναγκάζεται να πραγματοποιήσει επενδύσεις σε νέο σύστημα πληροφορικής,ενώ υπάρχει το ενδεχόμενο να παύσει να ισχύει το αυστριακό σύστημα οικολογικών μορίων την 1η Ιανουαρίου 2001;

Γνωρίζει η Επιτροπή εάν και με ποιό τρόπο τα κράτη μέλη της Ευρωπαϊκής Ένωσης ενημερώνονται σχετικά με την εξέλιξη της κατάστασης σε ό,τι αφορά το αυστριακό ηλεκτρονικό σύστημα οικολογικών μορίων για το περιβάλλον;

Εάν ναι, μπορεί να αναφέρει η Επιτροπή εάν γνωρίζει με ποιό τρόπο τα κράτη μέλη της Ευρωπαϊκής Ένωσης αντέδρασαν στις δυσχέρειες που προκύπτουν λόγω της θέσπισης του εν λόγω ηλεκτρονικού συστήματος οικολογΣκών μορίων;

Απάντηση του κ. Kinnock εξ ονόματος της Επιτροπής (21 Ιανουαρίου 1998)

Η Επιτροπή ενημερώνεται τακτικά από το αρμόδιο αυστριακό υπουργείο, το Bundesministerium fόr Wissenschaft und Verkehr, σχετικά με την πρόοδο που σημειώνεται όσον αφορά την εγκατάσταση του ηλεκτρονικού συστήματος οικολογικών μορίων. Η τελευταία ενημέρωση της Επιτροπής έλαβε χώρα στις 10 Νοεμβρίου 1997 όταν οι αυστριακές αρχές επιβιβαίωσαν ότι το νέο σύστημα θα είναι πλήρως λειτουργικό, όπως έχει προγραμματισθεί, από 1ης Ιανουαρίου 1998.

Όσον αφορά τις επιπτώσεις που θα έχει το εν λόγω σύστημα στους ολλανδούς μεταφορείς, υπενθυμίζουμε στο αξιότιμο μέλος του Κοινοβουλίου ότι το σύστημα οικολογικών μορίων θα παύσει να ισχύει την 1η Ιανουαρίου 2001 μόνο εάν στο χρονικό διάστημα που μεσολαβεί έχει επιτευχθεί σε διαρκή βάση ο στόχος του συστήματος -μείωση κατά 60% των εκπομπών οξειδίων του αζώτου (NOx) από τα φορτηγά που διέρχονται από την Αυστρία. Εάν ο στόχος αυτός δεν επιτευχθεί, το σύστημα θα εξακολουθήσει να ισχύει μέχρι την 31η Δεκεμβρίου 2003.

Η Επιτροπή θα ήθελε να επισημάνει ότι το ηλεκτρονικό σύστημα οικολογικών μορίων δεν απαιτεί επενδύσεις σε νέα συστήματα πληροφορικής. Το εν λόγω σύστημα έχει σχεδιασθεί κατά τρόπο ώστε κάθε κράτος μέλος δεν χρειάζεται παρά μόνο έναν κοινό προσωπικό υπολογιστή γραφείου και μια σύνδεση με το Internet.

Τα κράτη μέλη ενημερώνονται για τις σχετικές εξελίξεις στα πλαίσια των συνεδριάσεων της επιτροπής διαχείρισης του συστήματος οικολογικών μορίων, η οποία συνεδριάζει κατά μέσο όρο 3-4 φορές ετησίως.

Ορισμένα κράτη μέλη έχουν εκφράσει ανησυχίες σχετικά με την αντικατάσταση του γραφειοκρατικού και ανεπαρκούς συστήματος οικολογικών μορίων από ένα ηλεκτρονικό σύστημα που βασίζεται στην τηλεματική. Εντούτοις, υπενθυμίζουμε στο αξιότιμο μέλος του Κοινοβουλίου ότι τα κράτη μέλη ψήφισαν ομόφωνα υπέρ του ηλεκτρονικού συστήματος όταν το θέμα συζητήθηκε διεξοδικά κατά τις διαπραγματεύσεις για την προσχώρηση της Αυστρίας.